*Projekts*

**LATVIJAS REPUBLIKAS MINISTRU KABINETS**

2018. gada Noteikumi Nr.

Rīgā (prot. Nr. .)

**Par sadarbību konsulārās palīdzības sniegšanā ārpus Eiropas Savienības**

Izdoti saskaņā ar

Konsulārās palīdzības un konsulāro pakalpojumu likuma

11. panta ceturto daļu

1. Noteikumi nosaka kārtību, kādā Latvijas Republikas konsulārā amatpersona (turpmāk – konsulārā amatpersona) un konsulārās funkcijas veikt pilnvarots Latvijas Republikas goda konsuls (turpmāk – goda konsuls) sadarbojas ar Eiropas Savienības dalībvalstīm (turpmāk – dalībvalstis), Eiropas Savienības delegācijām ārvalstīs un Eiropas Savienības Ārējās darbības dienestu, lai sniegtu konsulāro palīdzību ārpus Eiropas Savienības.
2. Sadarbību ar dalībvalstīm, Eiropas Savienības delegācijām un Eiropas Savienības Ārējās darbības dienestu veic Ārlietu ministrijas Konsulārais departaments (turpmāk – Konsulārais departaments). Sadarbība notiek konkrētas konsulārās palīdzības lietas ietvaros un ir uzskatāma par daļu no konsulārās palīdzības sniegšanas personai.
3. Ja ārvalstī ārpus Eiropas Savienības pēc konsulārās palīdzības vērsusies Latvijas aizsardzībā esoša persona un viņas uzturēšanās vieta neietilpst nevienas pārstāvniecības konsulārajā apgabalā, konsulāro palīdzību sniedz Konsulārais departaments.
4. Konsulārais departaments var lūgt citu dalībvalsti pārņemt konsulārās palīdzības sniegšanu Latvijas aizsardzībā esošai personai ārvalstī ārpus Eiropas Savienības neatkarīgi no tā, vai persona atrodas kādas Latvijas diplomātiskās un konsulārās pārstāvniecības konsulārajā apgabalā, ja konsulārās palīdzības sniegšanai ir nepieciešams, bet nav iespējams nodrošināt personas identifikāciju klātienē, operatīvu un tiešu saziņu ar iestādēm personas atrašanās vietā vai pastāv citi apstākļi, kas ierobežo efektīvu konsulārās palīdzības sniegšanu. Pieņemot lēmumu par lūgumu pārņemt konsulārās palīdzības sniegšanu, tiek ņemts vērā dalībvalstu pārstāvniecību izvietojums un reciprocitāte.
5. Ja 4.punktā minētā dalībvalsts piekrīt pārņemt konsulārās palīdzības lietu, Konsulārais departaments par to informē Latvijas aizsardzībā esošo personu, kam konsulārā palīdzība nepieciešama.
6. Ja Latvijas aizsardzībā esoša persona pati ir vērsusies pēc konsulārās palīdzības kādas dalībvalsts diplomātiskajā vai konsulārajā pārstāvniecībā ārpus Eiropas Savienības, Konsulārais departaments konsulārās palīdzības lietas ietvaros nelūdz konsulārās palīdzības sniegšanu pārņemt citai dalībvalstij. Konsulārais departaments lūdz uzņemties konsulārās palīdzības sniegšanu dalībvalstij, kuras pārstāvniecībā persona vērsusies, ja pastāv kāds no šo noteikumu 4.punkta nosacījumiem.
7. Sadarbībā ar dalībvalsti, kura sniedz konsulāro palīdzību, Konsulārais departaments nodrošina:
	1. konsulārās palīdzības sniegšanai nepieciešamās informācijas apkopošanu pēc dalībvalsts lūguma un nodošanu tai;
	2. saziņu ar personas tuviniekiem un iestādēm.
8. Ja dalībvalsts pārstāvniecība sniedz konsulāro palīdzību Latvijas aizsardzībā esošai personai, konsulārās palīdzības lieta tiek slēgta, kad tiek saņemta attiecīga informācija no dalībvalsts, kas palīdz.
9. Konsulārais departaments vai Latvijas pārstāvniecību ārvalstīs konsulārās amatpersonas atbilstoši to konsulārajiem apgabaliem konsulāro palīdzību sniedz, ja:
	1. dalībvalsts atsaka sniegt konsulāro palīdzību Latvijas aizsardzībā esošai personai, kura nav Eiropas Savienības pilsonis;
	2. Latvijas aizsardzībā esoša persona informē, ka nevēlas saņemt konsulāro palīdzību citas dalībvalsts pārstāvniecībā;
	3. nepastāv 4.punktā minētie nosacījumi.
10. Ja pēc konsulārās palīdzības pārstāvniecībā vērsies nepārstāvēts dalībvalsts pilsonis, pārstāvniecība par to nekavējoties informē Konsulāro departamentu, kas:
	1. sazinās ar nepārstāvēta dalībvalsts pilsoņa pilsonības valsts ārlietu dienestu un nodod visu pārstāvniecības rīcībā esošo informāciju par viņa identitāti, ziņas par pieejamās konsulārās palīdzības apjomu un izmaksām;
	2. pārliecinās, vai nepārstāvēta dalībvalsts pilsoņa pilsonības valsts nepārņem viņa konsulārās palīdzības lietu, un informē par to pārstāvniecību paziņošanai nepārstāvētam dalībvalsts pilsonim.
11. Ja nepārstāvēta pilsoņa pilsonības valsts nepārņem viņa konsulārās palīdzības lietu, konsulāro palīdzību viņam sniedz 10.punktā minētā pārstāvniecība. Saziņu ar nepārstāvēta pilsoņa pilsonības valsti, tai skaitā, lai izprasītu konsulārās palīdzības sniegšanai nepieciešamo informāciju un atvieglotu viņa saziņu ar savas pilsonības valsti, veic Konsulārais departaments.

**Informatīva atsauce uz Eiropas Savienības direktīvu**

Noteikumos iekļautas tiesību normas, kas izriet no Eiropas Padomes 2015.gada 20.aprīļa direktīvas (ES) 2015/637 par koordinācijas un sadarbības pasākumiem, ar ko veicina nepārstāvēto Savienības pilsoņu konsulāro aizsardzību trešās valstīs, un ar ko atceļ Lēmumu 95/553/EK.

Ministru prezidents M.Kučinskis

Ārlietu ministrs E.Rinkēvičs

Iesniedzējs:

Ārlietu ministrijas valsts sekretārs A.Pildegovičs

Dagnija Lāce-Ate, 67016 160

dagnija.lace-ate@mfa.gov.lv